Timbow deng seklewet bè yó,
lemwót yó kem gel lemolò ke Jisas,
mógów le ebè kilil lanaw.
Omin le motun elem ówóng le,
okóm là dengen bud mulék ebélê le he Jisas.
Kewót le bè yó,
na le e mówóng mifal efatu ebè syudad Kapérnaum.
Bè yóm tolo kówóng le yó,
deng tey kifu ne.
Bè yóm igò le mówóng,
tódô mbel yóm tey lenos bong ne yóm tey lewók.
Ne bè yóm hanà tolo knô le talak yóm lanaw,
wen dô limu duhen ke nem kilumitru klayuk le bè kilil,
tódô ton le se Jisas mógów ta él,
hloni ebè yóm ówóng.
Ya tey sidek klikò le.
Okóm mudél ebélê le Jisas,
monen,
“Bê ye hlikò,
ou se ni.”
Ominen yó he mgel nawa le,
ne hotun le Jisas elem ówóng le.
Bè yóm khotun le du elemen,
tódô le se kendel gefet bè yóm benwu gónó le e solu.